Hussin Ismail

Yang Berhormat Senator Tuan Haji Hussin Ismail ialah seorang aktivis kemanusiaan di Malaysia kelahiran Terengganu. Beliau merupakan pengasas dan Presiden Yayasan Amal Malaysia sejak ditubuhkan pada 2001. Beliau turut mengasaskan rangkaian sekolah tahfiz, Akademi Al-Quran Amalillah pada 2017. Beliau telah dianugerahkan Tokoh Maal Hijrah peringkat negeri Terengganu pada 2020. Beliau juga merupakan Pengerusi Tetap Muktamar Tahunan Parti Islam Se-Malaysia (PAS) sejak 2015.

Latar belakang 
Hussin Ismail dilahirkan pada 1955 di Marang, Terengganu. Beliau mendirikan rumahtangga dengan Rosemunainah Noor Asmuni, dan dikurniakan sembilan anak dan kesemua mereka adalah penghafaz al-Quran.

Beliau mendapat pengajian menengah di Sekolah Menengah Kebangsaan Padang Midin, Kuala Terengganu selama tiga tahun (1968-1970). Selepas menduduki peperiksaan Sijil Rendah Pelajaran (SRP), dia melanjutkan persekolahan ke tingkatan empat di Sekolah Menengah Alam Shah, Cheras sebelum melanjutkan pengajian ke peringkat universiti.

Beliau memulakan kerjaya awal sebagai guru sains di Sekolah Menengah Tengku Ampuan Intan di Kuala Berang, Hulu Terengganu, kemudian meneruskan kerjayanya dalam bidang korporat.

Kemanusiaan 
Beliau telah terlibat dalam pertubuhan bukan kerajaan sejak 1973 dan telah mengetuai pelbagai program-program di peringkat antarabangsa antaranya misi dakwah bukan Islam di rantau Afrika dan pembangunan semula Marawi di selatan Filipina. Di peringkat antarabangsa, beliau turut menjadi Presiden Persekutuan Antarabangsa bagi Bantuan dan Pembangunan (IFRD), sebuah badan yang dibentuk oleh pertubuhan kemanusiaan dari 10 buah negara.

Rujukan 

Aktivis Malaysia
Orang dari Terengganu
Ahli politik Malaysia berketurunan Melayu
Muslim Malaysia
Anggota Parti Islam Se-Malaysia
Ahli Dewan Negara, Parlimen Malaysia ke-15